

VLADA REPUBLIKE HRVATSKE

Zagreb, 20. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o produljenju primjene odredbi o materijalnim i nematerijalnim pravima zaposlenika u javnim službama ostvarenih temeljem granskih kolektivnih ugovora |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.) i članaka 5. i 24. Zakona o plaćama u državnoj službi i javnim službama („Narodne novine“, broj 155/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2024. donijela

**O D L U K U**

**o produljenju primjene odredbi o materijalnim i nematerijalnim pravima zaposlenika**

**u javnim službama ostvarenih temeljem granskih kolektivnih ugovora**

**I.**

Sva materijalna i nematerijalna prava koja su zaposlenici u ustanovama socijalne skrbi, kulture, osnovnoškolskim ustanovama, srednjoškolskim ustanovama, ustanovama u sustavu zdravstva i zdravstvenog osiguranja te ustanovama u sustavu znanosti i visokog obrazovanja, a na koje se primjenjuje Temeljni kolektivni ugovor za zaposlenike u javnim službama („Narodne novine“, broj 29/24.), ostvarili iz rada i po osnovi rada na temelju:

1. Kolektivnog ugovora za djelatnost socijalne skrbi („Narodne novine“, br. 61/18. i 3/19. - ispravak), osim prava sadržanih u:

* članku 23. stavku 1. podstavku d) točkama 1. do 4.
* članku 31. stavku 2., i to samo u slučaju kada zaposlenik kojem je ugovor o radu otkazan zbog odbijanja potpisivanja novog ugovora ili njegovih izmjena, koji su zaposleniku ponuđeni radi usklađivanja sa Zakonom o plaćama u državnoj službi i javnim službama („Narodne novine“, broj 155/23.) i Uredbom o nazivima radnih mjesta, uvjetima za raspored i koeficijentima za obračun plaće u javnim službama („Narodne novine“, broj 22/24.)
* članku 51. stavcima 1., 2., 3. i 5.
* članku 53. stavku 12.
* članku 54.

1. Granskog kolektivnog ugovora za zaposlenike u ustanovama kulture koje se financiraju iz državnog proračuna („Narodne novine“, broj 46/18.), osim prava sadržanih u:

* članku 13. stavcima 1., 3., 4. i 5.
* članku 15. stavku 2.
* članku 17. stavcima 2. do 5.
* članku 18.

1. Kolektivnog ugovora za zaposlenike u osnovnoškolskim ustanovama („Narodne novine“, broj 51/18.), osim prava sadržanih u:

* članku 10.
* članku 11. stavku 2.
* članku 37. stavku 2., i to samo u slučaju kada zaposlenik kojem je ugovor o radu otkazan zbog odbijanja potpisivanja novog ugovora ili njegovih izmjena, koji su zaposleniku ponuđeni radi usklađivanja sa Zakonom o plaćama u državnoj službi i javnim službama („Narodne novine“, broj 155/23.) i Uredbom o nazivima radnih mjesta, uvjetima za raspored i koeficijentima za obračun plaće u javnim službama („Narodne novine“, broj 22/24.)

1. Kolektivnog ugovora za zaposlenike u srednjoškolskim ustanovama („Narodne novine“, broj 51/18.), osim prava sadržanih u:

* članku 16. stavcima 1. do 4.
* članku 17.
* članku 19. stavku 2.

1. Kolektivnog ugovora za djelatnost zdravstva i zdravstvenog osiguranja („Narodne novine“, br. 29/18., 35/19., 78/19., 92/19., 56/20. i 3/23.), osim prava sadržanih u:

* članku 45.
* članku 46.
* članku 55.
* članku 56.
* članku 57.
* članku 58
* članku 58.a

1. Kolektivnog ugovora za znanost i visoko obrazovanje („Narodne novine“, br. 9/19. i 52/20.) i Dodatka I. („Narodne novine“, broj 9/19.), osim prava sadržanih u:

* članku 30.
* članku 90.,

i dalje će se priznavati i primjenjivati u istoj visini i opsegu, počevši od 1. ožujka 2024.

**II.**

Dani godišnjeg odmora koji su prema kriterijima za određivanje ukupnog broja dana godišnjeg odmora zaposlenici ostvarili s osnova uvjeta rada odnosno s osnova posebnih uvjeta rada, priznaju se u istom broju u kojem su bili utvrđeni u granskim kolektivnim ugovorima.

**III.**

Prava iz točaka I. i II. ove Odluke priznaju se i primjenjuju na zaposlenike u javnim službama do sklapanja granskog kolektivnog ugovora koji se primjenjuje na zaposlenika.

**IV.**

Ova Odluka stupa na snagu prvoga dana od dana objave u „Narodnim novinama“, a važi do sklapanja novih granskih kolektivnih ugovora kojima se utvrđuju prava i obveze iz rada i po osnovi rada zaposlenika iz točke I. ove Odluke.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Istekom važenja Kolektivnog ugovora za djelatnost socijalne skrbi („Narodne novine“, br. 61/18. i 3/19. - ispravak), Granskog kolektivnog ugovora za zaposlenike u ustanovama kulture koje se financiraju iz državnog proračuna („Narodne novine“, broj 46/18.), Kolektivnog ugovora za zaposlenike u osnovnoškolskim ustanovama („Narodne novine“, br. 51/18. i 122/19.), Kolektivnog ugovora za zaposlenike u srednjoškolskim ustanovama („Narodne novine“, br. 51/18. i 122/19.), Kolektivnog ugovora za djelatnost zdravstva i zdravstvenog osiguranja („Narodne novine“, br. 29/18., 35/19., 78/19., 92/19., 56/20. i 3/23.) te Kolektivnog ugovora za znanost i visoko obrazovanje („Narodne novine“, br. 9/19., 122/19. i 52/20.) i Dodatka I. („Narodne novine“, broj 9/19.), na temelju odredbe članka 199. Zakona o radu („Narodne novine“, br. 93/14, 127/17, 98/19, 151/22, 64/23 - Odluka Ustavnog suda Republike Hrvatske), pravna pravila istih produženo su se primjenjivala još tri mjeseca nakon isteka roka na koji su isti bili sklopljeni.

Nakon prestanka produžene primjene granskih kolektivnih ugovora, a kako bi se omogućila daljnja primjena prava iz granskih kolektivnih ugovora, Vlada Republike Hrvatske Odlukom je osigurala daljnju primjenu materijalnih i nematerijalnih prava ugovorenih u granskim kolektivnim ugovorima na zaposlenike u navedenim javnim službama.

Donesene su sljedeće odluke: Odluka o isplati materijalnih i nematerijalnih prava te drugih naknada za zaposlenike u djelatnosti socijalne skrbi („Narodne novine“, broj 60/22.), Odluka o isplati materijalnih i nematerijalnih prava te drugih naknada za zaposlenike u ustanovama kulture („Narodne novine“, broj 60/22.), Odluka o isplati materijalnih i nematerijalnih prava te drugih naknada za zaposlenike u osnovnoškolskim ustanovama („Narodne novine“, broj 60/22.), Odluka o isplati materijalnih i nematerijalnih prava te drugih naknada za zaposlenike u srednjoškolskim ustanovama („Narodne novine“, broj 60/22.), Odluka o primjeni prava iz Kolektivnog ugovora za djelatnost zdravstva i zdravstvenog osiguranja nakon isteka produžene primjene za zaposlenike u sustavu zdravstva („Narodne novine“, broj 68/23.) i Odluka o isplati materijalnih i nematerijalnih prava te drugih naknada za zaposlenike u ustanovama iz sustava visokog obrazovanja i znanosti („Narodne novine“, broj 22/23.), sve sa važenjem do stupanja na snagu posebnog propisa kojim će se urediti plaće zaposlenih u državnoj službi i javnim službama.

Stupanjem na snagu Zakona o plaćama u državnoj službi i javnim službama („Narodne novine“, broj 155/23., u daljnjem tekstu: Zakon), 1. siječnja 2024., sve navedene odluke su prestale važiti.

Slijedom navedenoga, Vlada Republike Hrvatske je jedinstvenom Odlukom o isplati materijalnih i nematerijalnih prava te drugih naknada za zaposlenike ostvarenih iz rada i po osnovi rada temeljem granskih kolektivnih ugovora („Narodne novine“, broj 10/24., u daljnjem tekstu: Odluka), osigurala nastavnu primjenu materijalnih i nematerijalnih prava iz svih granskih kolektivnih ugovora do 1. ožujka 2024., kada su na snagu stupile nove uredbe kojima su propisani koeficijenti za obračun plaće u javnim službama.

Budući se prilikom propisivanja visine koeficijenata za obračun plaće Uredbom o nazivima radnih mjesta, uvjetima za raspored i koeficijentima za obračun plaće u javnim službama („Narodne novine“, broj 22/24., u daljnjem tekstu: Uredba) u obzir uzela velika većina dodataka iz granskih kolektivnih ugovora, iste je potrebno isključiti iz daljnje primjene.

Kako su granskim kolektivnim ugovorima ugovorena i druga materijalna i nematerijalna prava, ovim Prijedlogom odluke se omogućuje nastavak primjene istih, ako nisu u suprotnosti sa Zakonom i Uredbom.

Slijedom navedenoga, predlaže se da ova odluka stupi na snagu danom isteka važenja prethodne Odluke, odnosno 1. ožujka 2024. te da važi i primjenjuje se sve do sklapanja novih granskih kolektivnih ugovora. Pritom će se ista prestati primjenjivati na zaposlenike u pojedinom području/djelatnosti javne službe od trenutka stupanja na snagu sklapanja granskog kolektivnog ugovora koji se na njih primjenjuje.

Financijska sredstva za provedbu ove odluke planirana su i osigurana u Državnom proračunu Republike Hrvatske.